|  |  |
| --- | --- |
| Numri i lëndës: | 2022:138784 |
| Datë: | 02.04.2024 |
| Numri i dokumentit:  | 05534579 |

PKR.nr. 530/22

NË EMËR TË POPULLIT

GJYKATA THEMELORE NË PRISHTINË-Departamenti për Krime të Rënda, Kryetari i trupit gjykues Gëzim Ademi, me anëtarët e trupit gjykues: Gazmend Bahtiri e Alltën Murseli, me pjesëmarrjen e bashkëpunëtores profesionale Fatime Shabani, në çështjen penale ndaj të pandehurve Sh.K, H.R, L.K – B dhe L.Rr, për shkak të veprës penale Falsifikimi i rezultateve të votimit nga neni 216, paragrafi 2 lidhur me nenin 31 të KPRK-së, sipas aktakuzës së Prokurorisë Themelore në Prishtinë - Departamenti për Krime të Rënda, nr.PP.I.nr. 342/2022, te datës 06.10.2022, pas mbajtjes së shqyrtimin gjyqësor, në prezencë të Prokurorit të Shtetit, B. Gj, përfaqësuesi i KQZ-së, Xh.P, të pandehurit Sh.K me mbrojtësin e tij sipas detyrës zyrtare av. S. D, i pandehuri H.R me mbrojtësen e tij sipas detyrës zyrtare av. S.J, e pandehura L.K– B me mbrojtësen e tij av. F.M dhe e pandehura L.Rr me mbrojtësen e saj sipas detyrës zyrtare av. Z.Z, me datë 26.03.2024, shpalli publikisht, ndërsa me datë 02.04.2024 përpiloi këtë:

A K T G J Y K I M

Të pandehurit:

1. SH.K, I biri i R... dhe F..., e vajzërisë N...,i lindur me ....., në fsh. N.. , me vendbanim në Prishtinë në rr.”H...” Objekti V..., hyrja .. , me nr. personal ....., Shqiptar, Shtetas I Republikës së Kosovës, I martuar, baba i dy fëmijëve, ka të kryer fakultetin e makinerisë, i gjendjes së mesme ekonomike.
2. H.Rr. i biri I A... dhe N..., e vajzërisë A...,I lindur me .... në fsh. “N... “ ku dhe jeton, me nr personal ......, i pamartuar , ka të kryer shkollën e mesme , i gjendjes së dobët ekonomike, Shqiptar, Shtetas I Republikës së Kosovës.

1. L.K- B, e bija e H... dhe Sh..., e vajzërisë G... , lindur me ..., në G... ku dhe jeton ,rr.”B.Sh “ pnr, me nr. personal ....., e martuar, nënë e tre fëmijeve, ka të kryer fakultetin, e gjendjes së mesme ekonomike , Shqiptare, Shtetase e Republikës së Kosovës.
2. L.Rr e bija e I.. dhe S..., e vaizërisë O..., e lindur me ....., në fsh. N... ku dhe jeton, me nr. personal ..., e martuar ka të kryer fakultetin, I gjendjes së mesme ekonomike, Shqiptare, Shtetase e Republikës së Kosovës

Në mbështetje të nenit 362 par.1 pika 1.1 të Kodit të Procedurës Penale (KPP):

REFUZOHET AKUZA

Sepse:

Me dt.06.10.2019, pas orës 19:00, në Vendvotimin nr. 0310E/01R, i cili gjendet në Shkollën Fillore ”B.C ” në fsh,N... K.G..., të pandehurit në bazë të marrëveshjes paraprake kanë falsifikuar rezultatet e votimit, për deputet të Kuvendin e Republikës së Kosovës, gjatë numërimit të votave dhe atë i pandehuri Sh.K, në cilësinë e kryesuesit të Këshillit të vendvotimit, ndërsa të pandehurit A.Z, H.Rr., L.K- B e L.Rr... anëtarë të këshillit të vendvotimit, kanë falsifikuar rezultatet e votimit, duke manipuluar me 200 vota prej tyre 130 të shtuara subjekteve politike dhe atë PDK 36, AAK 88 ,NISMA 2, LVV 2, LDK 2, ndërsa u kanë hequr 70 vota dhe atë PLE 2, PDK 43, AAK 13, NISMA 6, LVV 1, LDK 2,PAI 1 dhe FJALA 1 votë dhe këto rezultate i kanë bartur në Formularin e përputhjes së të të dhënave dhe rezultateve, me ç’rast kanë dëmtuar KQZ –në.

Me këtë në bashkëkryerje kishin për të kryer veprën penale Falsifikimi i rezultateve të votimit nga neni 216 par 2 lidhur me nenin 31 te KPRK-së.

Pasi që prokurori i shtetit hoqi dorë nga ndjekja penale në fjalën përfundimtare të shqyrtimit gjyqësor.

Shpenzimet e procedurës penale, bien barrë e mjeteve buxhetore të kësaj gjykate.

Kërkesë pasurore juridike nuk kishte.

A r s y e t i m

Prokuroria Themelore në Prishtinë - Departamenti për Krime të Rënda, me aktakuzën PP.I.nr.342/2022, e datës 06.10.2022, e ka akuzuar të pandehurit Sh.K, H.Rr, L.K– B, A.Z dhe L.Rr, për shkak të veprës penale Falsifikimi i rezultateve të votimit nga neni 216, paragrafi 2 lidhur me nenin 31 të KPRK-së.

Gjykata për të pandehurin A.Z, me Aktvendimin PKR.nr. 530/2022 të datës 14.09.2023 e ka pushuar procedurën penale pasi që sipas certifikatës se vdekjes me nr. te referencës 3/2022RV/3002/Sp te datës 14.04.2023, është konstatuar se i njëjtit ka vdekur me datën 04.08.2022.

Gjykata me datën 26.03.2024, ka caktuar dhe ka mbajtur seancën e shqyrtimit gjyqësor, ku ishin të pranishëm Prokurori i Shtetit, të pandehurit, dhe mbrojtësi e tyre. Menjëherë pas leximit të aktakuzës, gjykata pyet të pandehurin se a e kanë kuptuar dhe a kanë nevojë për sqarime shtesë, duke i’ u dhënë mundësinë që të deklarohen në lidhje me fajësinë, ku të pandehurit deklaruan se nuk ndjehen fajtor për veprën penale që i’ u vihet në barrë, sipas aktakuzës.

Gjykata ka vazhduar me shqyrtimin gjyqësor duke paraqitur palët fjalët hyrëse, dhe administrimin e provave, dhe pastaj janë dëgjuar të pandehurit.

Prokurori i Shtetit në fjalën përfundimtare ka deklaruar se me aktakuzën numër PP.nr.342/2022 e datës06.10.2022, të akuzuarit janë akuzuar për veprën penale në bashkëkryerje Falsifikim i rezultateve të votimit nga neni 216, paragrafi 2 e lidhur me nenin 31 të KPRK-së. Meqenëse me asnjë provë nuk është vërtetuar se të akuzuarit kanë kryer veprën penale për të cilën akuzohen, nuk është vërtetuar asnjë veprim për kryerjen e kësaj vepre penale nga të akuzuarit dhe nuk ekziston dashja për kryerjen e kësaj vepre penale dhe në këtë rast nuk ka të dëmtuar, në mungesë të provave, konform nenit 51 të KPPK-së heq dorë nga ndjekja penale.

Në prezencën e këtyre rrethanave, e duke pasur parasysh faktin se prokurori i shtetit u tërhoq nga ndjekja penale, gjykata vlerëson që janë plotësuar kushtet që të refuzohet akuza në kuptim të nenit 362 par.1 pika 1.1 të KPPRK-së pasi më nuk kemi objekt shqyrtimi në këtë çështje penale.

Lidhur me shpenzimet e procedurës penale, gjykata vendosi në përputhje me nenin 453 par.1 të KPPRK-së.

Nga arsyet e theksuara si me lartë, në pajtim të nenit 362 par.1 pika 1.1 të Kodit të Procedurës Penale (KPP) u vendos si në dispozitiv të këtij aktgjykimi.

GJYKATA THEMELORE NË PRISHTINË

DEPARTAMENTI PËR KRIME TË RËNDA

PKR.nr.530/22 datë 02.04.2024

Bashkëpunëtore profesionale Kryetari i trupit gjykues

Fatime Shabani Gëzim Ademi

 \_\_\_\_\_\_\_\_\_\_\_\_\_\_\_\_\_\_\_

KËSHILLA JURIDIKE: Kundër këtij aktgjykimi palët kanë të drejtë ankese në Gjykatën e Apelit Prishtinë, në afat prej pesëmbëdhjetë (30) ditësh, llogaritur nga dita e pranimit të tij. Ankesa dorëzohet përmes kësaj Gjykate, në kopje të mjaftueshme për palët dhe gjykatën.